U-I-247/02
Natisni
Opravilna št.:
U-I-247/02
Datum odločitve:
19. 9. 2002
Objavljeno:
OdlUS XI, 191
ECLI:
ECLI:SI:USRS:2002:U.I.247.02
Akt:
Zakon o urejanju statusa državljanov drugih držav naslednic nekdanje SFRJ v Republiki Sloveniji (Uradni list RS, št. 61/99 in 64/01) (ZUSDDD)
Izrek:
Pobuda za začetek postopka za oceno ustavnosti Zakona o urejanju statusa državljanov drugih držav naslednic nekdanje SFRJ v Republiki Sloveniji (Uradni list RS, št. 61/99 in 64/01) se zavrže.
Evidenčni stavek:
Po ustaljeni praksi Ustavnega sodišča imajo politične stranke, društva, zbornice in združenja pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj, ne pa za vložitev pobude zaradi varstva interesov svojih članov.
Geslo:
Pravni interes (kot procesna predpostavka ustavnosodnega postopka).
Pravna podlaga:
Zakon o Ustavnem sodišču (ZUstS), 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Helsinški monitor Slovenije - združenje za človekove pravice, Ljubljana
Datum vloge:
12. 6. 2002
Vrsta odločitve:
sklep
Vrsta rešitve:
zavrženje
Dokument:
US21704
Dokument v PDF obliki:
U-I-247-02.pdf
116 KB
Prenesite datoteko
U-I-247/02-5
19. 9.2002
SKLEP
Ustavno sodišče je v postopku za preizkus pobude društva Helsinški monitor Slovenije - združenje za človekove pravice, Ljubljana, ki ga zastopa Neva Miklavčič Predan iz Ljubljane, na seji dne 19. septembra 2002
sklenilo:
Pobuda za začetek postopka za oceno ustavnosti Zakona o urejanju statusa državljanov drugih držav naslednic nekdanje SFRJ v Republiki Sloveniji (Uradni list RS, št. 61/99 in 64/01) se zavrže.
Obrazložitev
1. Dne 12. 6. 2002 je Ustavno sodišče prejelo pobudo za oceno ustavnosti Zakona o urejanju statusa državljanov drugih držav naslednic nekdanje SFRJ v Republiki Sloveniji (v nadaljevanju ZUSDDD). Pobudo naj bi poleg društva Helsinški monitor Slovenije -združenje za človekove pravice, ki ga zastopa predsednica Neva Miklavčič Predan, vložili tudi Pavao Trkulja, Staniša Milenović in Marko Perak. Ker navedeni posamezniki vloge niso podpisali, niti niso k vlogi priložena pooblastila Nevi Miklavčič Predan za zastopanje, je Ustavno sodišče štelo, da je pobudo vložilo le društvo Helsinški monitor Slovenije - združenje za človekove pravice.
2. Pobudnik meni, da je izpodbijani zakon v nasprotju z 2., z 8., s 14., s 15., z 22., s 23., s 25, z 32. in s 53. členom Ustave ter z 2., s 3. in s 4. členom Protokola št. 4 h Konvenciji o varstvu človekovih pravic in temeljnih svoboščin (Uradni list RS, št. 33/94, MP, št. 7/94 - EKČP), ker določa prekratek rok za uveljavitev pravic, ki so jih imeli posamezniki pred nezakonitim in neustavnim ravnanjem državnih organov, ker ne določa povrnitve stalnega prebivališča za čas do uveljavitve ZUSDDD, ker ne ureja položaja za tiste osebe, ki so bile že izgnane ali so se same začasno umaknile iz Republike Slovenije še pred sprejetjem ZUSDDD in ker ne omogoča vrnitve dovoljenja za stalno bivanje tistim prosilcem, ki so storili kaznivo dejanje. Ustavnemu sodišču predlaga razveljavitev izpodbijanega zakona, splošno amnestijo izbrisanih državljanov drugih držav naslednic nekdanje SFRJ na podlagi evidence izbrisa Ministrstva za notranje zadeve in podelitev državljanstva po 13. členu Zakona o državljanstvu Republike Slovenije (Uradni list RS, št. 1/91-I in nasl. - ZDRS) ter prednostno obravnavo na podlagi predloga za začasno zadržanje izvrševanja predpisa.
3. Po ustaljeni praksi Ustavnega sodišča imajo politične stranke, društva, zbornice in združenja pravni interes le za izpodbijanje predpisov, ki neposredno posegajo v njihove pravice, pravne interese ali pravni položaj. Pobudnik ne trdi, da bi izpodbijane določbe posegale v njegov pravni položaj kot društva, temveč zatrjuje, da posegajo v pravice, pravne interese oziroma pravni položaj državljanov drugih republik nekdanje SFRJ, za pravice katerih se društvo zavzema. S tem pa pravnega interesa ne izkazuje, zato je Ustavno sodišče njegovo pobudo za oceno ustavnosti zavrglo.
4. Ustavno sodišče je sprejelo ta sklep na podlagi 25. člena Zakona o Ustavnem sodišču (Uradni list RS, št. 15/94 - ZUstS) in prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednica dr. Dragica Wedam Lukić ter sodnice in sodniki dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić